Gorenji Podšumberk – spominska slovesnost  
  
Letos je 24. julija KO ZB za vrednote NOB Velika Loka organizirala tradicionalno spominsko slovesnost na Gorenjem Podšumberku. Za tiste, ki manj poznate Dolenjsko naj zapišemo, da je kraj tik pod gradom Šumberk, v KS Sela Šumberk, ki sodi v občino Trebnje. Kraje iz okolice in gradova Kozjek ter Šumberk, je uporabil Josip Jurčič v pripovedki o Juriju Kozjaku.

Tradicionalna slovesnost na Gorenjem Podšumberku je posvečena dogodku, ko je pri napadu partizanov na postojanko Sela pri Šumberku italijanska artilerija z ognjenih položajev pri Radohove vasi obsula poveljniško mesto štaba Dolenjske operativne cone, ki je bil v Gorenjem Podšumberku. Takrat sta padla načelnik štaba GŠ NOV in POS Milovan Šaranović, namestnik političnega komisarja GŠ Ivan Kavčič in prvi komandant 15. divizije Predrag Jevtić – Dragan.

Na slovesnosti je bil tudi general Lado Kocjan, župan občine Žužemberk Jože Papež, predsednik pokrajinskega združenja ZB za vrednote NOB Dolenjske in Bele krajine Borut Likar, predsednik Trebanjskega združenja za vrednote NOB Boštjan Sladič ter številni drugi gostje. K spomeniku padlim za svobodo sta v čast in v imenu vseh prisotnih položili venec delegaciji organizatorjev in predstavniki organov ZB NOV za vrednote NOB iz Bele Krajine

Medvojne dogodke je opisal govorec Srečko Vovk, predsednik nadzornega odbora ZB za vrednote Novo mesto, ki je ošvrknil tudi trenutna družbena dogajanja z borčevskim pogledom na razmere, o katerih ne smemo biti tiho.  
Podelili so tudi priznanja za delo v krajevni borčevski organizaciji. Na prireditvi je sodelovala Garda SV, v pestrem kulturnem programu pa so sodelovale učenke OŠ Veliki Gaber – sestre Cesar, pod vodstvom mentorice Justine Zupančič; Terezija Potočar, aktivistka borčevski organizaciji iz Novega mesta ter članica Dolenjskega spominskega partizanskega bataljona, ki je bil tudi prisoten na prireditvi; MePZ DU Mirna in harmonikar Žan Trunkelj. Program je povezoval Brane Praznik.  
  
Zelo imenitna pa je bila na zaključku prireditve poteza organizatorja, ko je vsem prisotnim med druženjem postregel z imenitnim partizanskim golažem.   
  
B.P.